כוונה בתפילה

**א.** במסכת ברכות (1) אמרו: "המתפלל **צריך שיכוון את לבו בכולן** [כל הברכות בתפילת שמונה עשרה]. ואם אינו יכול לכוון בכולן, יכוון את לבו באחת - **באבות**". וצריך ביאור, מהי **הכוונה הנדרשת** בתפילה, ומה הדין **בדיעבד**, אם התפלל בלא כוונה, האם עליו לחזור ולהתפלל.

# ונראה בביאור הדברים בהקדם בירור שיטת הרמב"ם, אשר לכאורה מצינו סתירה בדבריו, כפי שהקשה הגר"ח מבריסק (3) שמסתימת לשון הרמב"ם (1) בפרק ד' מהלכות תפילה) משמע שהכוונה מעכבת בכל תפילת שמונה עשרה. ומאידך מפורש בדבריו (1) שם, בפרק י') שהכוונה מעכבת רק בברכה הראשונה של התפילה, וצ"ע.

**ב.** ביישובדברי הרמב"ם כתב הגר"ח, על פי **ב' דיני הכוונה שיש בתפילה:**

[א] **שעומד בתפילה לפני ה'** [יחשוב כאילו "שכינה כנגדו"].

[ב] כוונת **פירוש המילים** [להבין מה שאומר]. כוונות אלו נתפרשו בלשון השו"ע (4) בתחילת הלכות תפילה (סי' צח סע' א) "המתפלל צריך שיכוון בלבו פירוש המילות שמוציא בשפתיו, ויחשוב כאילו שכינה כנגדו".

יסוד הכוונה בתפילה ש"המתפלל צריך שיראה עצמו כאילו שכינה כנגדו", מקורו בדברי הגמרא בסנהדרין (2). והדברים מגיעים עד לכדי הכרה שהאדם מדבר עם הקב"ה "**כמדבר איש אל חברו שמדבר לו פנים אל פנים**" [מבי"ט (2)], וכאילו "**הוא בא ונושא ונתן ממש עמו יתברך, כאשר ידבר איש אל רעהו**" [מסילת ישרים (2)]. ומטעם זה כל תפילת שמונה עשרה היא בלשון "נוכח" [מבי"ט (2) שם].

זאת ועוד, מההבנה כי מהות התפילה היא "עמידה לפני השכינה", נגזרת נפקא מינה בהלכה ש"אסור לעבור כנגד המתפללים בתוך ד' אמות" (5) סי' קב סע' ד). כי טעם הלכה זו אינו רק משום ביטול כוונת המתפלל, שאז במקרה שלא תתבטל כוונתו [כגון שמשלשל טליתו על פניו], היה מותר לעבור כנגדו. אלא טעם האיסור לעבור כנגד המתפלל הוא מפני שמפסיק בין המתפלל **לשכינה**, ולכן אסור גם בכהאי גוונא, כמבואר במשנה ברורה וביאור הלכה שם (5) [וראה בספרו של מו"ר הגרש"ז ברוידא שם דרך (13) שהיות גדר התפילה כמציאות מוחשית שעומד לפני השכינה, מוכח מתוכן הלכות תפילה במקומות רבים נוספים].

# ומאחר שכאמור, יש בתפילה שני דיני כוונה, תירץ הגר"ח את הסתירה בפסקי הרמב"ם, שהכוונה שיראה עצמו כאילו הוא עומד לפני השכינה היא מעצם מעשה התפילה, וללא כוונה זו אין זה מעשה תפילה, והרי הוא בכלל "מתעסק" שאין בו דין מעשה. ולכן כוונה זו מעכבת בכל התפילה, כפשטות משמעות דברי הרמב"ם בפרק ד'. אך הכוונה של פירוש המילים, היא דין מסויים בתפילה [בגדר של תוספת דין כוונה] ולכן היא מעכבת רק בברכה הראשונה, ובזה מיירי הרמב"ם בפרק י'.

**ג.** על דרכו של הגר"ח בישוב פסקי הרמב"ם, כתב החזון איש על גליון ספר חידושי רבנו חיים הלוי (2) כי דברי הגר"ח הם בגדר "**אי אפשר**". שכן לא ימלט האדם להרהר בלבו בשעת התפילה בדברים אחרים, וכמו שהביאו התוספות בבבא בתרא (2) ד"ה עיון תפילה) מדברי הירושלמי שרב מתני' החזיק טובה לראשו שהיה כורע מעצמו בשעת אמירת מודים, ודבר שכזה נובע כמובן מחוסר כוונה בתפילה. ולדברי הגר"ח שאם חסר לו בכוונה שעומד לפי השכינה הוא נחשב כאילו לא התפלל, כי כוונה זו מעכבת בכל צורת התפילה, נמצא דלא שבקת חיי לכל בריה. ומתוך כך נקט החזון איש, שכל אדם העומד להתפלל אינו מוגדר כ"מתעסק", כי בעצם בואו להתפלל יש כבר "ידיעה כהה" שהוא נמצא בתפילה לפני השכינה, אלא שאין לבו ער כל כך, ובידיעה קלושה זו סגי בדיעבד [ואת סתירת דברי הרמב"ם תירץ החזון איש, שבפרק ד' כתב הרמב"ם באופן **כללי** את עיקר דיני התפילה, וסמך על כך שישלים **ויפרט** את דיני התפילה בפרק י', ושם הוגדר השיעור המעכב בחוסר הכוונה שהוא בברכה הראשונה בלבד. וכן מתבאר גם בדברי הגרא"מ שך באבי עזרי (3)].

לפי יסודו של הגר"ח, שכוונה זו "שיראה עצמו כאילו הוא עומד לפני השכינה" - מעכבת בכל התפילה, דן בספר עמק ברכה בחידושו של החיי אדם, שאדם העומד בתפילה ונסתפק באיזה דין, מותר לילך ממקומו לעיין בספר, וכן מותר לשאול הדין. וחידש העמק ברכה, שלפי דברי הגר"ח ליתא לדין זה, כי כאשר מפסיק בתפילתו הרי זהו הפסק **בשכינה כנגדו**, ושוב אינו עומד לפני השכינה, וכאילו נגמרה תפילתו, ולכן לא הותר לו לשאול מה דינו או ללכת לעיין בספר, כי כשמסיח דעתו מהשכינה שכנגדו שוב אינו נחשב כמתפלל. ועי' בדברי העמק ברכה במה שדן בעוד נפק"מ לדינא על פי חידושו של הגר"ח.

**ד.** והנה בדברי הגר"ח (3) נתבאר שהכוונה **המעכבת בכל התפילה** נובעת גם מהדין הכללי ש"**מצוות צריכות כוונה**".

אמנם רבי אריה ליב פרומר [אב"ד קוז'יגלוב, פולין. ור"מ ישיבת חכמי לובלין] בשו"ת ארץ צבי (8) וכן הגרש"ז אויערבך [שו"ת מנחת שלמה (8) ובהליכות שלמה (9)] נחלקו עליו, ולדעתם כדי לצאת ידי חובת הכוונה מדין "מצוות צריכות כוונה", די במה שמתכוון בתחילת עשיית המצוה. כדברי הגרש"ז: "ואמרינן שעל דעת ראשונה הוא עושה, ויוצא ידי מצוה, אע"ג דאינו מתכוון כל הזמן למצוה. ודבר זה נוהג גם בקריאת שמע **ותפילה** וכדומה".

ויוצא איפוא לפי זה, שאם **לפני** קיום המצוה, דהיינו **לפני שעומד להתפלל** תפילת שמונה עשרה, היתה כוונה למצוה, שפיר יצא ידי חובה, **ואף שלאחר מכן נתבטלה כוונתו**.

עוד נתבאר בדברי הארץ צבי (7), שיש חיוב לעשות מצוה גם ללא כוונה "ואם כן מי שאי אפשר לו לעשות מצוה בכוונה, חייב על כל פנים לעשותה בלא כוונה. והוא הדין בנדון דידן לענין תפילה, אף מי שאין בידו לכוון, מוטב להתפלל בלא כוונה, משלא להתפלל כלל".

וכן נקט הקהלות יעקב (8) בתוך דבריו, ביישוב קושיית הביאור הלכה (5) סי' קא ד"ה האידנא) וז"ל: "כשנזכר באמצע תפילתו שלא כוון באבות, היכי רשאי למור את תפילתו מאחר שאינו יוצא בתפילה זו, אם כן מה שאומר הוא ברכות לבטלה. וצריך לומר דנהי דבלא כוון להו חוזר ומתפלל [מדין השו"ע (5)], מכל מקום **אין הענין שלא בכוונה הוי ברכה לבטלה, דגם זה נקרא תפילה, אלא שחסר עוד כוונה**, וחוזר ומתפלל בשביל לקיים גם כן ענין הכוונה. אבל גם בלא כוונה, איכא ענין תפילה באמירה בעלמא, ואין זה כברכה לבטלה".

ועי' בארץ צבי (7) שהוסיף לבאר, מדוע גם מי שלא כיוון בברכת "אבות" רשאי להמשיך ולהתפלל ואין ברכותיו לבטלה, על פי דברי הבעש"ט זי"ע, שאמר כי גם יהודי אשר אינו יודע שום כוונה, רק שהוא מתפלל להשי"ת מחמת שצווה להתפלל, ואפילו אינו יודע פירוש המילים, תפילתו נשמעת ואנחתו בוקעת רקיעים, עכ"ד.

ומכל מקום, אם היה טרוד בתפילתו באופן שלא יודע בכלל מה אמר, יעו' במנחת שלמה (8) שהסתפק האם דינו כ"מתעסק" דמעשהו אינו נחשב כלל [ונחשב כמתפלל מתוך שכרותו של לוט] ועליו לחזור ולהתפלל.

**ועי' סיכום הדברים** בתוספת ביאור ונופך, בספר **פסקי תשובה (10)-(11).**

**הכרעת הפוסקים לדינא:**

**ה.** להלכה נפסק בשו"ע (5) או"ח סימן קא סע' א) "המתפלל צריך שיכוין בכל הברכות, ואם אינו יכול לכוין בכולם, לפחות יכוון באבות. אם לא כיון באבות, אע"פ שכיון בכל השאר, יחזור ויתפלל". וברמ"א כתב: "**והאידנא אין חוזרין בשביל חסרון כוונה**, שאף בחזרה קרוב הוא שלא יכוין, אם כן למה יחזיר". ולכן, **ובדיעבד אם לא כוון באבות**, אף אם עומד אחר סיום אתה גבור ממשיך ומתפלל. ובשו"ת יביע אומר (9) הביא מדברי החיד"א והבן איש חי, שגם בני ספרד אינם נוהגים למעשה כהכרעת מרן השו"ע, אלא כדברי הרמ"א [ומכל מקום סיים הגר"ע יוסף, שרשאי לחזור ולהתפלל בתורת נדבה, אך אין לעשות כן אא"כ הוא תמיד מכוון לכל הפחות באבות].

וכתב הביאור הלכה (5) סי' קא ד"ה האידנא) שאם נזכר לאחר שכבר סיים את ברכת אבות שלא כוון בה, ימתין לש"ץ ויתכוון לצאת ממנו בברכת אבות, ואחר כך ימשיך לעצמו בלחש. אך בספר הליכות שלמה (9) מובא בשם הגרש"ז אויערבך, שלמעשה לא נהגו כעצת הביאור הלכה. ולכן אף שאינו חוזר [כהכרעת הרמ"א], אך מכיון **שמעיקר הדין** צריך לחזור ולהתפלל, ינהג כפי שאמר החזון איש [מפי השמועה] **להרהר בלבו מאבות ואילך עד מקום שעומד**.

**סיכום הדברים למעשה -** ספר אשי ישראל (12) ובפסקי תשובה (11). ועי"ש במש"כ בענין מי משער שלא יוכל לכוון כראוי בברכה הראשונה, האם רשאי **להתחיל** ולהתפלל.

**ו.** ביאור דברי הרמב"ן **שהתפילה** היא "**הוראה שלמה על מציאות הבורא והשגחתו**", יעו' בשם דרך (13).

**ז. פירוש קצר לברכת "אבות" בשמונה עשרה, מלוקט מדברי המפרשים** - נדפס בסוף ספר פסקי תשובות ח"א (12).

"הנה האדון ב"ה חפץ ורוצה שתרבה טובת ברואיו בכל זמניהם, והכין להם עבודה זו [תפילה] דבר יום ביומו, שעל ידה ימשך להם שפע ההצלחה והברכה, כפי מה שהם צריכים לפי מצבם זה בזה העולם" (רמח"ל, דרך השם, ח"ד פ"ה).

תפילת מנחה

חז"ל במסכת ברכות (ו, ב) הפליגו במעלת תפילת מנחה ואמרו: "לעולם יהא אדם זהיר בתפילת מנחה, שהרי אליהו לא נענה אלא התפילת מנחה. ובקיצור שלחן ערוך (1) ביאר את מעלת התפילה, כי זמן תפילת מנחה "בעוד שהיום גדול, והאדם טרוד בעסקיו, והוא צריך לשים אל לבו ולפנות מכל עסקיו ולהתפלל, על כן שכרה הרבה מאד". ובשם הבעל שם טוב מובא [בספרו של המגיד מטריסק (1)] כי אנחתו של יהודי בשעה שנזכר להתפלל מנחה באמצע עסקיו "בוקעת רקיעים".

**א.** מנהג הישיבות הקדושות להתפלל מנחה סמוך לחצות היום – בזמן "מנחה גדולה". ויש להבין על מה מסתמך מנהג זה, שהוא לכאורה בניגוד למפורש בשו"ע (4) שעיקר זמן תפילת מנחה לכתחילה הוא זמן מנחה קטנה.

כדי השיב על כך, יש להבין:  **[א]** מדוע נקרא שמה של התפילה **"מנחה"**, והאם יש לשם זה משמעות **הלכתית.**

**[ב]** מתי עדיף להתפלל תפילת המנחה לכתחילה, סמוך לחצות היום - זמן **"מנחה גדולה"**, או סמוך לשקיעת החמה - **"מנחה קטנה"**. ומה הדין בדיעבד.

להלן יבואר האם יש קשר בין שני הדברים הללו - **שם** התפילה **וזמנה** של התפילה, אך מקודם נברר את דברי הראשונים והפוסקים, מתי עדיף להתפלל מנחה לכתחילה, ולכאורה נחלקו בזה סוגיות הש"ס.

המקור בדברי חז"ל לחיוב תפילת מנחה, מבואר במסכת ברכות (1).

לדעת ר' יוסי בר חנינא ש"תפילות אבות תקנום", **יצחק תיקן תפילת מנחה** שנאמר (1) ויצא יצחק לשוח בשדה לפנות ערב ואין שיחה אלא תפילה, שנאמר תפילה לעני כי יעטוף ולפני ה' ישפוך שיחו. ולדעת ר' יהושע בן לוי ש"תפילות כנגד תמידין תקנום", **תפילת המנחה עד הערב** שהרי **תמיד של בין הערביים קרב והולך עד הערב**.

ומבואר בסוגיה, כי זמן תפילת מנחה תלוי בזמן הקרבת קרבן התמיד, שהוא **לכתחילה** בתשע ומחצה, ואז הוא גם זמן מנחה **לכתחילה**, דהיינו **מנחה קטנה**. **ובדיעבד** זמן ההקרבה הוא משש שעות ומחצה, וזמן זה הוא זמן תפלת המנחה **בדיעבד** דהיינו **מנחה גדולה**. ויוצא לפי זה, **שלכתחילה** עדיף לדחות את תפילת המנחה לזמן **מנחה קטנה** שהיא מתשע שעות ומחצה, מפני שלפני זמן זה אין ראוי **לכתחילה**  להקריב את קרבן התמיד.

וכן נראה מדברי הרמב"ם (3), וכן נפסק בשו"ע (4) "מי שהתפלל תפילת המנחה לאחר שש שעות ומחצה יצא, **ועיקר זמנה** מתשע שעות ומחצה ולמעלה" [ועיין בתשובותיו של הרדב"ז (4) טעמים נוספים להעדפת מנחה קטנה: [א] על זמן מנחה קטנה **מתאים יותר לשון "בין הערביים"** ממה שמתאים למנחה גדולה. [ב] זמן תפילת מנחה קטנה, הוא **עת רצון**, שבזמן מנחה קטנה נענה אליהו הנביא בהר הכרמל. [ג] בזמן מנחה קטנה האדם כבר **פנוי יותר לכוון בתפלה** ולעבוד את בוראו, מאשר בזמן מנחה גדולה שהאדם טרוד בעסקיו. וראה טעם נוסף בדברי הכלי יקר (3)].

**ב.** מאידך גיסא, במסכת יומא (2) מובא: "אמר רב ספרא צלותא דאברהם מכי משחרי כותלי". אברהם אבינו התפלל "מכי משחרי כותלי" - סמוך לחצות היום [בתחילת שבע שעות, "מההיא שעתא נוטים צללי ערב וקרוי ערב", פרש"י שם]. ומשמע מדברי הגמרא, שיש ללמוד מזריזותו של אברהם אבינו, להקדים ולהתפלל מנחה מיד בהקדם האפשרי, והיינו כבר בזמן מנחה גדולה, סמוך לחצות היום, וכדין זריזין מקדימים למצוות [שנקבע כהלכה בעניינים רבים]. וכפי שכתב הריטב"א שם (2) "ורב ספרא ודאי בעיקר הדין אתי לאשמעינן שיתפלל אדם בעת ההיא, דאי לאשמעינן מאי דנהיגי אבות, מאי קמשמע לן, מאי דהוה הוה". וכן מפורש בשו"ת הרי"ף (3) שעיקר זמן תפילת מנחה הוא מיד בשש ומחצה, ורק מי שלא התפלל בזמן זה יכול להתפלל עד הערב.

ובשו"ת יחוה דעת (6) הביא מקורות נוספים מדברי הגאונים והראשונים **והזוהר הקדוש**, שנקטו להלכה כשיטה זו, שצריך להתפלל לכתחילה מנחה גדולה, ובשער הציון (4) ס"ק ג) כתב שבביאור הגר"א צידד כמותם.

עוד הביא ביחוה דעת (6) ואת דברי רבי שלמה פרחון [הובאו גם בערוך השלחן (5) סע' יב] שכתב "מנהג כל ישראל בכל מקומות מושבותיהם להתפלל מנחה משש שעות ומחצה ולמעלה, חוץ מארץ אדום שהם עניים וטרודים בפרנסתם עד הערב, ומתפללים מנחה וערבית ביחד". ובספר תשובות והנהגות (8) הביא ש"הגר"ח התפלל בקביעות מנחה גדולה, ולפי השמועה מרן הגרי"ז אמר שמכיון שראינו שגם בראש השנה נהג כן, על כרחך דעתו ששפיר דמי לכתחילה, שאם היה סבירא ליה דיוצאין רק בדיעבד, לא היה נוהג כן".

**ג.** בביאור המחלוקת איזו "מנחה" להעדיף, כתב בספר רץ כצבי (12) על פי הטעמים לקריאת שם התפילה **"מנחה"**.

• פירוש הרמב"ן בפרשת בא (2) ששם מנחה הוא מלשון "**מנוחת השמש**".

• פירוש החתם סופר (2) בדברי התוספות בפסחים (2), שהוא מלשון **קרבן המנחה**, שכן התפילה תוקנה כנגד הקטרת המנחה בקרבן תמיד של בין הערביים [וכן למעשה מבואר גם בדברי הגר"א בשנות אליהו, המובא **לעיל אות ט**].

• פירוש האבודרהם: שהתפילה נקראת מנחה, מפני שבשעה עשירית מהיום שנברא בו אדם הראשון חטא, וזה נרמז בתרגום הכתוב לרוח היום - **למנח יומא**" [וראה טעם נוסף בקדושת הלוי (3) שפירש "מנחה" מלשון "נדבה"].

ולכאורה הנפקא מינה בין הפירושים לטעם שם התפילה היא **הזמן הראוי לתפילת מנחה לכתחילה**, כדלהלן:

• הרמב"ן כתב את ביאורו לשם "מנחה" גם ביחס לזמן **מנחה גדולה**, ונראה מדבריו כי מהות שמה של תפילת המנחה מלשון "מנוחת השמש" מכוון גם כנגד **מנחה גדולה**.

• אולם לפי הטעם ש"מנחה" הוא **מלשון קרבן המנחה**, טעם זה שייך לכאורה רק על מנחה קטנה, שאז מושלמת הקרבת קרבן התמיד עם הקטרת המנחה שכנגדה נתקנה תפלת המנחה, כמו שכתבו החתם סופר.

• כמו כן הטעם המבואר בדברי האבודרהם הוא במפורש על "שעה עשירית", דהיינו זמן **מנחה קטנה**.

[ועיין ברץ כצבי (13) בתירוצו את קושיית האחרונים על הרמב"ם והשו"ע שפסקו שיש להתפלל לכתחילה מנחה קטנה, מהמבואר בסוגיית הגמרא במסכת יומא שאברהם אבינו התפלל "מכי משחרי כותלי", דהיינו מנחה גדולה].

**ד.** אכן, גם לשיטת הרמב"ם ולדעת השו"ע שעיקר זמן תפילת מנחה הזמן "מנחה קטנה", יש היתר ואף מצוה להתפלל לכתחילה מנחה גדולה.

• המשנה ברורה (4) ס"ק א) כתב: "אם **רוצה לאכול או לצאת לדרך**, או שעתה יוכל להתפלל עם הצבור, ואם ימתין על מנחה קטנה לא יהיה לו מנין, לכולי עלמא מותר להתפלל לכתחילה משש שעות ומחצה ולמעלה". ומבואר בדבריו כי יש **להעדיף מנחה גדולה בציבור** על **מנחה קטנה ביחיד** [ובשו"ת יחוה דעת (6) בהערה, הביא את פסק שו"ת שואל ונשאל לרבי משה כלפון, מרבני תוניס שכתב **להעדיף להתפלל מנחה קטנה ביחיד מלהתפלל מנחה גדולה בציבור**, אולם הגר"ע יוסף פסק להלכה שלא כדבריו, ודעת המשנה ברורה].

**• מנהג הישיבות הקדושות -** להתפלל מנחה סמוך לחצות היום, בזמן "**מנחה גדולה**", כמבואר ביחוה דעת שם (6). וראה גם בספר התפילה כמפגש (11) וברץ כצבי (12) אות ב).

**ה. דיני תפילת מנחה**

**• סוף זמן תפילת מנחה -** הפוסקים דנו האם מותר להתפלל **לכתחילה** גם לאחר **שקיעת החמה**, **ועד מתי** מותר להתפלל מנחה **בדיעבד**. מרן השו"ע (5) כתב בתוך דבריו: "ועכשיו שנהגו להתפלל מנחה **עד הלילה**". והרמ"א כתב: "ובדיעבד או בשעת הדחק, אם מתפלל מנחה עד הלילה, **דהיינו עד צאת הכוכבים**, יצא".

אמנם המשנה ברורה (ס"ק יד) כתב: "ודע דאף שמהמחבר והרמ"א משמע דלדידן דנוהגים להתפלל מעריב אחר צאת הכוכבים, מותר להתפלל מנחה אפילו אחר שקיעה עד סמוך לצאת הכוכבים. יש פוסקים רבים שחולקים בזה, ודעתם שתפילת המנחה הוא רק קודם שקיעת החמה, ולכן **לכתחילה צריך כל אדם ליזהר להתפלל קודם שקיעת החמה דווקא**. דהיינו **שיגמור** תפלתו בעוד שלא נתכסה השמש מעינינו, ומוטב להתפלל בזמנה ביחידות מלהתפלל אחר כך בציבור. **ובדיעבד** יוכל לסמוך על דעת המקילים להתפלל אחר שקיעה, עד רבע שעה קודם צאת הכוכבים".

אמנם בשו"ת יביע אומר (7) כתב: "מסקנא דדינא, שמותר להתחיל להתפלל מנחה בתוך בין השמשות שלנו, שנשמך שלוש עשרה דקות וחצי (זמניות) אחר השקיעה, ואע"פ שיודע מראש שלא יוכל לסיים את תפילתו אלא לאחר הזמן הנ"ל, עיי"ש כל דבריו ובמה שהביא בהערה מדברי שו"ת משנה הלכות. וראה עוד בהרחבה בערוך השלחן (5), בשו"ת אור לציון (8), בילקוט יוסף (9) סי' רלג סע' ג), ובספר תפילה כמפגש (11).

**• נקלע למנין שמתפללים מנחה מאוחר לפי שיטת רבנו תם, כיצד ינהג למעשה -** שבט הלוי (8).

**• מנחה לאחר חצות היום קודם זמן "מנחה גדולה"** [שהוא חצי שעה לאחר חצות היום] - הליכות שלמה (10) סע' א).

**• אימתי ראוי [אם בכלל] להתפלל "מנחה קצרה" -** בשו"ע (8) נפסק: "בשעת הדחק, כגון שירא שיעבור זמן התפלה, יוכל להתפלל מיד בקול רם, והצבור מתפללים עמו מלה במלה בלחש עד לאחר הא-ל הקדוש". וכתב המשנה ברורה (ס"ק ו) "ובלא שעת הדחק, הסכימו הרבה מהאחרונים שלא לעשות כן, כי עיקר התקנה היתה מדינא להתפלל מתחלה בלחש ואחר כך בקול רם". וראה בילקוט יוסף (9) סי' רלב) במה שכתב בזה בנדון "**מנחה קצרה**".

**• סדר תפילת מנחה • נפילת אפים במנחה • חיוב תפילת מנחה במקום חופה -** הליכות שלמה (10) סע' ב-ז).

**• זמן תפילת מנחה המועדף כאשר רוצה לאכול סעודה -** ילקוט יוסף (9) סי' רלג סע' א).

תפילת ערבית רשות

**א.** במשנה בברכות (1) מובא כי "תפילת הערב **אין לה קבע**". ונתבאר בגמרא (1) ברכות כו, ב) שהתפילה נתקנה על ידי **יעקב אבינו** והיא כנגד "**איברים ופדרים** הקרבים **כל הלילה**", ובפשטות משמע כי מותר להתפלל עד סוף הלילה, וצ"ב להלכה ולמעשה אימתי **סוף** זמן **תפילת** ערבית **לכתחילה ובדיעבד.**

והנה בסוגיא בברכות (1) כז, ב) נחלקו תנאים ואמוראים, האם תפילת ערבית "**רשות**" או "**חובה**", ולהלכה נפסק שהיא "רשות". וצ"ב **מדוע שונה תפילת ערבית** **משאר התפילות** שהיא "**רשות**", שלא ככל התפילות שהן **חובה**.

ובפירוש מראה פנים על הירושלמי (1) ביאר, שלמאן דאמר שהתפילות כנגד אבות תיקנום, באמת אין הבדל בין ערבית לשאר התפילות, והיא חובה. מה שאין כן למאן דאמר שהתפילות כנגד הקרבנות, מכיון שהקטרת האימורים היתה רשות, כך גם תפילת ערבית שהיא כנגד הקטרת האימורים היא רשות [ובתורה תמימה (1) ביאר שיעקב אבינו היה פטור מלהתפלל מכיון שהיה בדרך, ולכן כל תקנת התפילה מעיקרא היתה בתורת "רשות"].

להלכה נפסק בסוגיא (1) כז, ב) כמאן דאמר תפילת ערבית **רשות**. ויש להבין מהו גדר ה"רשות", ולמאי נפקא לדינא.

והתוספות (1) כז, ב ד"ה הלכה) כתבו: "לאו דוקא רשות, אלא כדפרישית לעיל, ולכך נקרא **רשות לבטלה עבור מצוה אחרת עוברת**". וכוונתו לדברי התוספות (2) ברכות כו, א ד"ה טעה; שבת ט, ב ד"ה ולמ"ד) שאע"פ שתפילת ערבית רשות "**אבל לחינם אין לבטלה**". ועוד כתבו התוספות (2) ד, ב ד"ה דאמר) כי נפק"מ שתפילת ערבית רשות, לנדון סמיכת גאולה לתפילה בערבית, שאמנם אין להפסיק גם בין גאולה לתפילה בערבית, אך מכיון שהתפילה היא "רשות", התירו לומר קדיש בין גאולה לתפילה של ערבית [ולהלן יבואר נפק"מ מדין זה לנדון הזכרת השמש "טל ומטר" בין גאולה לתפילה, ולנדון המאחר לתפילה ומצא את הציבור בתפילת שמונה עשרה, שמתפלל עמהם ואחר כך יאמר ק"ש וברכותיה].

**תפילת ערבית רשות "וקיבלוה עליהם כחובה"**

**ב.** הרי"ף[הובא בחידושי רבנו חיים הלוי מבריסק (4) עי"ש] כתב: "הני מילי [דתפילת ערבית רשות] היכא דלא צלי ליה כלל, אבל היכא דצלי לילה לתפילת ערבית, כבר שוויה עליהו לחובה, והאידנא נהוג עלמא לשוויה כחובה". אולם הרמב"ם (3) פ"א ה"ו) כתב: "ואין תפילת ערבית חובה כתפלת שחרית ומנחה", אך הוסיף: "ואף על פי כן נהגו כל ישראל בכל מקומות מושבותיהם להתפלל ערבית, **וקבלוה עליהם כתפילת חובה**". הרמב"ם השמיט איפוא, את דברי הרי"ף שהתפילה חובה רק אם התחיל והתפלל תפילת ערבית, וצ"ב במה נחלקו.

הרמב"ם (3) תפילה פ"י ה"ו) כתב: "מי שהיה עומד בתפילה ונזכר שכבר התפלל, פוסק ואפילו באמצע הברכה. ואם היתה תפילת ערבית אינו פוסק, שלא התפלל אותה מתחילה אלא על דעת שאינה חובה". ומבואר בדבריו, שאם נזכר באמצע התפילה כאשר מתפלל תפילת חובה שכבר התפלל קודם לכן, עליו להפסיק מיד את תפילתו, כי אם ימשיך להתפלל, כל ברכה שיאמר משמונה עשרה היא ברכה לבטלה. אך אם נזכר באמצע שהתפלל תפילה שאינה חובה כתפילת נדבה, אינו צריך להפסיק את תפילתו, כי תפילת "נדבה" רשאי לחזור ולהתפלל מספר פעמים.

הראב"ד (שם) השיג על דברי הרמב"ם וכתב: "אמר אברהם, אין כאן נחת רוח". וביאר הכסף משנה את דבריו: "נראה שטעמו שאע"פ שתפילת ערבית היתה רשות, עכשיו כבר קבועה חובה". כלומר, הראב"ד הבין שלאחר שכלל ישראל קיבלו על עצמם את תפילת ערבית כתפילת חובה, אין סיבה לחלק בין תפילת ערבית לשאר התפילות, וגם כשנזכר באמצע תפילת ערבית שכבר התפלל, עליו להפסיק את תפילתו כיוון שדינה כתפילת חובה.

וביאר הגר"ח שנחלקו הרמב"ם והראב"ד בגדר החיוב של תפילת ערבית כיום לאחר שנתקבלה "כתפילת חובה".

הרמב"ם סבר שערבית נשארה התפילה במהותה "**רשות**", אלא שנהגו בה כתפילת חובה. ולכן כאשר התחיל להתפלל ערבית ונזכר שכבר התפלל, אינו צריך להפסיק את תפילתו, כי ניתן לצרף את חלקה הראשון של התפילה שבמהותה היא תפילת "נדבה" לחלקה השני של התפילה שמתפלל עתה בתורת "נדבה" [ולכן השמיט הרמב"ם את דברי הרי"ף, היות ולדעתו תפילת ערבית נשארה תפילת "**נדבה**", ומדברי הרי"ף משמע שנהפכה להיות "חובה"].

אולם הראב"ד סבר שעל ידי הקבלה נשתנה גדר התפילה ל"**חובה**" ממש, כשחרית וכמנחה. ולכן השיג על דברי הרמב"ם, כי לפי הבנתו, כאשר התחיל להתפלל תפילת "חובה" ונזכר שכבר התפלל, אסור לו להמשיך ולהתפלל בתורת "נדבה" - משום שלא ניתן להתפלל תפילה המצורפת משני חלקים: הראשון בתורת "חובה" והשני בתורת "נדבה", ואם ימשיך בתפילתו יברך ברכות לבטלה, ועל כן עליו להפסיק מייד את תפילתו [וראה בדברי הגרא"מ שך בספרו אביעזרי (4) שחידש שגם לשיטת הרמב"ם שתפילת ערבית נשארה במהותה תפילת רשות, אך לאחר שנתקבלה כתפילת חובה, כאשר מתפלל אותה היא נחשבת כתפילת חובה. ויסוד זה מוכח מחיוב תשלומין למי שלא התפלל ערבית, שהרי חיוב "תשלומין" נועד לאדם שלא התפלל תפילת חובה, ולא למי שלא התפלל תפילת רשות].

**תפילת ערבית נשארה במהותה תפילת רשות אלא שנהגו בה כחובה - או שהיא חובה ממש**

**ג.** בחקירה הנ"ל יבוארו דינים נוספים בהלכות תפילת ערבית.

• **תפילת ערבית קודם זמנה -** הרמב"ם (3) פ"ג ה"ז) כתב: "**לפי שתפילת ערבית רשות אין מדקדקין בזמנה**". והשיג הראב"ד על דבריו: "אין ראוי לעשות כן אלא לצורך השעה, והלא צריך לסמוך גאולה של ערבית לתפילה של ערבית".

וביאר בספר רץ כצבי (9) שנחלקו לשיטתם בהבנת גדר תפילת ערבית. לדעת הרמב"ם תפילת ערבית נשארה במהותה תפילת רשות, אלא שכלל ישראל קיבלו על עצמם לנהוג בה כתפילת חובה, ולכן "אין מדקדקין בזמנה", ורשאי להתפלל ערבית גם קודם שתשקע החמה. אולם הראב"ד לשיטתו שגדר תפילת ערבית "חובה" ממש, כשחרית וכמנחה, ולכן "אין ראוי לעשות כן אלא לצורך השעה".

• **הכרזת הש"ץ לומר "יעלה ויבוא" בין קדיש לתפילת ערבית -** בשו"ע (6) או"ח סי' רלו סעי' ב) נפסק: "אין לספר בין גאולה דערבית לתפילה, ומיהו מה שמכריז שליח ציבור ראש חודש בין קדיש לתפילת ערבית, לא הוי הפסק כיון שהוא צורך התפילה". ובשער הציון (6) כתב: "ודווקא בערבית, דסמיכת גאולה לתפלה שלו לא חמיר כולי האי, משום **דתפילת ערבית רשות**. אבל בין גאולה לתפלה דשחרית חמירא טפי ואסור".

וראה ברץ כצבי (9) שהביא את דברי המהרש"ל שדחה את הטעם הנ"ל [שמקורו בדברי הרשב"א] בנימוק שכיום "קיבלנו עלינו תפילת ערבית חובה", ואין הבדל בין ערבית לשחרית, וכשם שאין מפסיקים בין "גאולה לתפילה" בשחרית, כך אסור להפסיק בהכרזת "יעלה ויבוא", וטעם ההיתר להכריז משום "שהוא צורך התפילה. וביאר שנחלקו בהבנת גדר תפילת ערבית. הרשב"א סבר כדעת הרמב"ם שתפילת ערבית נשארה במהותה תפילת **רשות**, ולכן מותר להפסיק בין "גאולה לתפילה" של ערבית בהכרזת "יעלה ויבוא". אולם המהרש"ל סבר כדעת הראב"ד שגדר תפילת ערבית "**חובה**" ממש, ולכן לאחר אין הבדל בין ערבית לשחרית, ואסור להפסיק בין גאולה לתפילה.

וראה במש"כ הרב יהודה טשזנר [מו"ץ הקהילה החרדית באופקים] בספרו שיח תפילה (11) אות ח) "יש גבאים המתחסדים ולא רוצים להפסיק בהכרזה, ומסתפקים בדפיקה על העמוד לפני שמונה עשרה, ויצא שכרם בהפסדם, שלא כל אחד מבין בשביל מה הדפיקה, וכמה אנשים אינם מזכירים את ההזכרה בגלל" [ובספר אשי ישראל (12) הערה עט) הביא בשם החזון איש "דלא יגביה קולו בתפילת לחש להזכיר לציבור, שאין זה דרך ארץ לתפילה"].

• **מדוע אין חזרת הש"ץ בתפילת ערבית -** הרמב"ם (3) פ"ט ה"ט) כתב: "ואינו חוזר להתפלל בקול רם ערבית לפי שאין תפילת ערבית חובה, לפיכך לא יברך זה ברכות לבטלה שאין כאן אדם שנתחייב בהן כדי להוציאו". וכן נפסק בשו"ע (6) סי' רלז סע' א) "אין שליח ציבור חוזר התפילה בתפילת ערבית". והוסיף המשנה ברורה (ס"ק א) "ואפילו האידנא דקבועה חובה, מכל מקום לא אלים מנהגא כדי לאטרוחי ציבורא להחזיר הש"ץ התפילה". דברי הרמב"ם ברורים לשיטתו, שתפילת ערבית נשארה במהותה תפילת רשות, ולכן אין סיבה לחזרת הש"ץ בתפילה זו, כי "אין כאן אדם **שנתחייב** בהן כדי להוציאו", שהרי התפילה במהותה רשות בלבד [וראה במש"כ באביעזרי (4) בנדון דידן].

והטעם הנוסף שהביא המשנ"ב נצרך לשיטת הראב"ד שגדר תפילת ערבית "חובה" ממש, ולכן מעיקר הדין לכאורה היה מקום לחייב את הש"ץ לחזור על התפילה כדי להוציא ידי חובה את **המחוייבים** בתפילה,ולכן נצרך הטעם שמחמת טורח הציבור לא תיקנו חזרת הש"ץ בערבית למרות שמצד מהות התפילה היה נכון שהש"ץ יחזור עליה.

**עוד מדיני תפילת ערבית "רשות" - המאחֵר לתפילת ערבית**

**ד.** בשו"ע (6) סי' רלו סע' ג) נפסק: כי **המאחר לתפילת ערבית** "ומצא ציבור שקראו קריאת שמע ורוצים לעמוד בתפילה, יתפלל עמהם, ואחר כך יקרא ק"ש וברכותיה". וטעם הדבר מבואר בדברי המשנה ברורה (ס"ק יב) "דתפילת הציבור עדיפא ממסמך גאולה לתפילה לתפילת דערבית", ובשער הציון (ס"ק ח) הוסיף: "אבל בשחרית עדיף מצות סמיכת גאולה לתפילה מתפילה בציבור". ויסוד דין זה נובע מכך שתפילת ערבית "רשות", וכמבואר לעיל בדברי שער הציון בנדון הכרזת הש"ץ לומר "יעלה ויבוא "דסמיכת גאולה לתפלה שלו לא חמיר כולי האי, משום **דתפילת ערבית רשות**. אבל בין גאולה לתפלה דשחרית חמירא טפי ואסור".

אמנם כתב המשנ"ב (6) ס"ק יב) שההיתר להתפלל עם הציבור ולומר לאחר התפילה ק"ש וברכותיה הוא "דווקא כשהוא משער שלא יוכל להשיג אח"כ מנין להתפלל עמהם, דאי לאו הכי אין לו לבטל מצות סמיכת גאולה לתפילה".

אולם בכף החיים (7) הביא את **דעת המקובלים שאין לשנות את סדר תפילת ערבית בשום פנים ואופן**, כי צריך לקרוא קריאת שמע בדווקא קודם תפילת שמונה עשרה, ואפילו אם יצטרך בשל כך להתפלל ביחידות. וכתב בשו"ת אור לציון (7) אות י) שכן עדיף לעשות, ומשום "מגדר מילתא" שאם ידלג על סדר התפילה יבוא על ידי זה להרגיל עצמו תמיד לאחֵר לתפילה, אבל אם יראה שמפסיד על ידי זה תפילה בציבור, ישמור עצמו לבוא בזמן. ולכן עדיף לעשות לפי הקבלה, ויתפלל את התפילה כסדרה. וראה במש"כ על דבריו בשיח תפילה (10) אות ט).

**ובתפילת ערבית בשבת -** כתב השערי תשובה (6) "במור וקציעה כתב **דתפילת ערבית דשבת ויום טוב חובה**. ובמחזיק ברכה [החיד"א] כתב דמבה"ג ורמב"ם ורא"ש משמע דאף של שבת רשות. אף מדברי התיקונים נראה דדווקא של חול רשות, וכן משמע מכמה לשונות בזוהר".

**ה.** ודנו הפוסקים בהלכה זו, והמסתעף ממנה למעשה.

הגרש"ז אויערבך [הובא בשיח תפילה (10) אות ח] חידש **שיסמיך ק"ש וברכותיה ל"ברכו בתרא"**, ועדיף מאמירת "עלינו" עם הציבור. ובשיח תפילה (10) אות ח) כתב שכל זה למנהג א"י שאומרים "ברכו בתרא" אחר ערבית, אבל למנהג חו"ל שאין אומרים "ברכו בתרא", יש לומר "עלינו" עם הציבור.

והוסיף: "ומצד הדין אינו חייב להסמיך ק"ש וברכותיה מיד אחר השמונה עשרה של מעריב, אלא שלכתחילה ראוי לאומרו מיד אחר מעריב משום זריזין מקדימין וכו', ועוד שמא ישכח לאומרו".

ואכן בשו"ת רבבות אפרים (7) הביא מדברי הגר"מ פיינשטיין שלמד מדברי המשנה ברורה (ס"ק יב) שלפעמים צריך להמתין זמן רב בין תפילת שמונה עשרה שמתפלל עם הציבור, לזמן שמותר לקרוא קריאת שמע, ולא נזכר בדברי הפוסקים שאסור לו להפסיק בדיבור בין תפילת שמונה עשרה לקריאת שמע. ומוכח מכאן, **שלאחר שסיים התפילה רשאי להפסיק בדיבור בטרם יקרא ק"ש וברכותיה**.

רבי יעקב רוזנטל [אב"ד חיפה] הביא בספרו משנת יעקב (7) בשם הגר"ח מבריסק שנהג על פי דברי השו"ע הלכה למעשה במנין שהתפללו ערבית בביתו בליל שבת, ומאחר והיה **מאריך מאד בקריאת שמע,** כדי לא להטריח את הציבור שימתינו לו, היה מצטרף למנין לתפילת הלחש, ואחר כך היה קורא ק"ש לבד.אך בסוף ימיו הפסיק לנהוג כן, ולא נתברר טעמו, ויתכן שהיה זה מכיון שחשש לדעת המג"א שבתפילת **ליל שבת** יוצא ידי חובת קידוש, ולכן לא רצה להקדים ולהתפלל ולעשות קידוש - שהוא "אינו תדיר", לפני שיקרא ק"ש - שהוא "תדיר". והביא בשם הגרי"מ חרל"פ, שסיפר כעין זה על הגאון רבי זלמן סנדר, שהקפיד **במוצאי שבת** לא להקדים להתפלל שמונה עשה לפני שיקרא ק"ש, כי בתפילה מבדיל, ולכן הוא לא רצה להבדיל - שהוא "אינו תדיר", לפני שיקרא ק"ש - שהוא "תדיר".

• **אמירת הפסוק "כי שם ה' אקרא" קודם שמונה של ערבית -** בספראשי ישאל (13) פרק כג הערה נט) כתב שהמאחר לתפילת שצריך להתפלל שמונה עשרה ולאחר מכן לומר ק"ש, יאמר את הפסוק "כי שם ה' אקרא", שהרי עתה אינו סומך גאולה לתפילה, ונמצא שהסיבה שלא לומר פסוק זה קודם שמונה עשרה בשחרית ובערבית לא שייכת עתה.

**ו. מהלכות תפילת ערבית**

• **סוף זמן התפילה -** בשו"ע (5) סי' רלה סע' ג-ד) נתבארו דיני סוף זמן **קריאת שמע** של ערבית, לכתחילה [עד חצות] ובדיעבד [עד עלות השחר, ואם היה אנוס עד הנץ החמה]. וצ"ע אימתי **סוף** זמן **תפילת** ערבית **לכתחילה ובדיעבד.**

והנה כאמור בפתיחה, מדברי הגמרא (1) שתפילת ערבית תוקנה כנגד "איברים ופדרים הקרבים **כל הלילה**", משמע כי מותר להתפלל עד סוף הלילה. אולם בספר אשי ישראל (12) פרק כח הערה מא) הביא מדברי הפוסקים שנקטו להלכה שגם סוף זמן **תפילת** ערבית הוא חצות, כדין **קריאת שמע** של ערבית. ולכן "אם באפשרותו להתפלל ערבית **ביחידות קודם חצות** או **בציבור אחר חצות** - מוטב שיתפלל ביחידות קודם חצות, דלכתחילה גם תפילת שמונה עשרה של ערבית זמנה עד חצות", וכפי שנקט לדינא בשו"ת אור לציון (7) אות ט).

**• איסור אכילה לפני תפילת ערבית -** שיח תפילה (10) אות א). ועי"ש אם מותרת "**טעימה**", ומה הדין כשיש "**שומר**".

**• דיבור לאחר אמירת "ברכו" -** במשנה ברורה (5) סי' רלו ס"ק א) התריע בחומר הדבר, וראה בשיח תפילה (13).

• **חיוב נשים בתפילת ערבית -** במשנ"ב [הובא ברץ כצבי (9)] כתב ש"נשים לא קבלו עליהן [תפילת ערבית כ"חובה"] ורובן אין מתפללין ערבית", אולם בכף החיים כתב "ומכל מקום נוהגות עכשיו היודעות להתפלל, שחרית מנחה **וערבית**".

תפילה בציבור

**א.** חז"ל הפליגו בגודל מעלת **התפילה בציבור** ואמרו (1) ברכות ח, א) "אין הקב"ה מואס **בתפילתם של רבים**".

ובזוהר הקדוש [הובא בספר יסוד ושורש העבודה (2)] מבואר שכאשר מתפללים ביחידות, הקב"ה בוחן ובודק את המתפלל ואת תפילתו, ואם ח"ו יש לו עוונות והתפילה "אינה יפה", היא נדחית. ואילו לתפילת רבים יש פתח מיוחד בשמים, אשר דרכו נכנסות תפילות הרבים [וראה גם בדברי ספר הכוזרי (2) אודות מעלת התפילה בציבור].

ועוד הפליגו חז"ל בגודל מעלת התפילה **בבית כנסת** "שהקב"ה מצוי" שם (1) ברכות ו, א). וכן אמרו (שם ע"ב) "כל הרגיל לבוא לבית הכנסת ולא בא יום אחד הקב"ה משאיל בו", ו"כל מי שיש לו בית כנסת בעירו ואינו נכנס שם להתפלל, נקרא שכן רע" (1) שם ח, א).

הראשונים והאחרונים ישבו על המדוכה לברר האם תפילה בציבור היא **חובה**, או רק **זכות** - שהתפילה מקובלת יותר מתפילה ביחידות, ונפקא מינה רבתא בזה לכמה וכמה עניינים כפי שיבואר בהרחבה להלן.

**תפילה בציבור - חובה**

**ב.** במסכת ברכות (3) מסופר על רבי אליעזר ששחרר את עבדו להשלים מנין, והקשו עליו היאך לא חשש לעבור על איסור "לעולם בהם תעבודו", ותירצו: "מצוה דרבים שאני". ולכאורה משמע מדין זה שתפילה בציבור היא חובה גמורה, שהרי לא יעלה על הדעת שמותר לעבור על איסור כדי לקיים "זכות" או "מידת חסידות" בלבד.

ברם בשו"ת חות יאיר (5) שאין ללמוד ממעשה זה לענין תפילה בציבור, כי אילולא שחרר רבי אליעזר את עבדו "היה בטלה המצוה [מהתורה, של "ונקדשתי בתוך בני ישראל", באמירת קדיש, קדושה וברכו] מכל הרבים ההם שהיו נאספים ביחד". נמצא, שרבי אליעזר שחרר את עבדו בגלל קיום מצות "ונקדשתי" ולא משום חיוב תפילה בציבור.

ראיה נוספת שיש חיוב להתפלל בציבור, הביאו הפוסקים מדברי הגמרא בפסחים (3) שהמהלך בדרך צריך ללכת "**ארבעהה מילין לתפילה לפניו**, אבל לאחריו אפילו מיל אינו חוזר".

ואמנם חלקו הפוסקים האם הלכה זו נאמרה על חיוב **תפילה בציבור** או על **חיוב נטילת ידים לתפילה**. רש"י פירש: "אם מהלך בדרך ובא עת ללון ולהתפלל, אם יש **בית כנסת** לפניו בריחוק ארבעה מילין, הולך **ומתפלל שם** ולן שם". ואילו תוספות (ד"ה לפתילה) הביא את פירוש הערוך "לתפילה היינו **לרחוץ ידיו** להתפלל". וכן נראה בדעת הרמב"ם שהביא דין זה בהלכות תפילה (3) בנדון "טהרת ידים" לתפילה.

אולם להלכה נפסק בשו"ע (6) סי' צ סע' טז) כשיטת רש"י: "ההולך בדרך והגיע לעיר ורוצה ללון בה, אם לפניו עד ארבעה מילין מקום שמתפללים בעשרה, צריך לילך שם. ולאחריו, צריך לחזור עד מיל, כדי להתפלל בעשרה" [וראה בדברי הרב ברוך אובערלנדר (9) שכתב כי **שיעור "ארבעהה מילין" נמדד במרחק** ולא **בזמן.** אולם בתשובות והנהגות (10) כתב כי "חיוב הנסיעה בשיעור הילוך מיל היינו **בזמן**"]. וכתב המשנה ברורה (ס"ק נב) "והיושב בביתו דינו כמלאחריו. וזה הסעיף הוא תוכחת מגולה לאותם האנשים שהם בעיר, ומתעצלים לילך לבית הכנסת להתפלל מנחה ומעריב".

ובפשטות יש ללמוד מהלכה זו שיש **חיוב לטרוח** ללכת מרחק של ארבעה מילין כדי להתפלל בציבור, כי יש **מצוה** להתפלל בציבור ואין זו רק "זכות" ו"מעלה" בתפילה שהיא מקובלת. וכפי שהסביר ערוך השלחן (7) סע' כא) את טעם החיוב לטרוח ארבעה מילין [או מיל אחד] כדי להתפלל בציבור "**דתפילה בציבור אף על פי שהיא דרבנן, מצוה גדולה היא**, דלבד תפילה בציבור עוד יש בה קדיש וקדושה וברכו" וכדברי ערוך השלחן שתפילה בציבור היא **מצוה מדרבנן**, בגלל שבזכותה מקיימים את מצות "ונקדשתי בתוך בני ישראל", נקט להלכה בשו"ע הרב (7) יעו"ש בדבריו.

וכן מבואר באגרות משה (8) ח"ב סימן כז) כי "**להתפלל בעשרה הוא חיוב מצוה על האדם,** ולא רק הידור ומעלה בעלמא", כיון "שחזינן שצריך לטרוח הרבה [דהיינו ללכת למרחק ארבעה מילין או מיל אחד כדי להתפלל בציבור], מוכרחים לומר שהוא חיוב מצוה על האדם להתפלל בעשרה".

האגרות משה חיזק את שיטתו מההלכה שהמתפלל ומצא צואה, כיון שחטא בתפילתו שהיא תועבה, עליו לחזור ולהתפלל "ואם כן שמעינן מזה, דבתפילה שברור שלא תקובל, לא יוצא. משום דתפילה להשי"ת לא שייך להחשיב אלא לתפילה כזו שאפשר שתתקבל. ותפילה כשליכא אפשרויות שתתקבל אינה תפילה כלל. ולכן כיון שבציבור נשמעת תמיד, ותפילת יחיד אף של אדם גדול וצדיק אינו ברור שתתקבל, יש חיוב על כל אדם שיתפלל בציבור".

ועל פי זה שלל האגרות משה מכל וכל, את האפשרות **ללמוד עד מאוחר** ועל ידי כך להתבטל למחרת מתפילה בציבור.

**תפילה בציבור - זכות ומעלה**

**ג.** אולם מן העבר השני, המהרי"ל (4) כתב: "אמר מהר"י סג"ל דלא ראה בשום פוסק שמותר לערב תחומין לילך לבית הכנסת כדי להתפלל בעשרה", היות ו"**להתפלל בעשרה אינה כל כך מצוה,** דיכול לכוון תפילתו בביתו".

וכיוצא בזה מפורש בדברי הרשב"ש (4) שאין מצוה להתפלל בציבור בבית כנסת, ולכן הנשבע שלא **יכנס לבית הכנסת** "אינו כנשבע לבטל את המצוה. חדא, **שאינה מצוה דאורייתא**. ותו, דהא יכול להתפלל בביתו בשעה שהציבור מתפללים, והיו כמתפלל עם הציבור".

מדברי המהרי"ל למד החות יאיר (5) הלכה למעשה, שאין **לעבור על איסור דרבנן לצורך תפילה בציבור**. ולכן לא התיר לבעל בית עשיר שרצה לשכור בערב שבת ספינה שתעביר אותו בשבת ממקומו אל מקום שבו יוכל להתפלל במנין ולשמוע קריאת התורה ש"הרי גם **להתפלל בעשרה אינו מצוה כולי האי**".

והוסיף החות יאיר, שאף שעל ידי התפילה בציבור מקיימים מצות עשה מהתורה של "ונקדשתי בתוך בני ישראל", באמירת דברים שבקדושה "עם כל זה אינו מצוה עשה דרמיא [המוטלת] עליה", ולכן אין זו סיבה להיתר.

ובספר עמק ברכה (5) הוכיח **שאין חיוב** **להתפלל בציבור** מדברי הגמרא במסכת ברכות (1) ח, א) שרב יצחק שאל את רב נחמן מדוע לא בא לבית הכנסת להתפלל, ורב נחמן השיב לו "לא יכילנא", ופירש רש"י: "**תש כוחי**" [ופירש המגן אברהם (5) סי' צ ס"ק טז) "**שתש כוחו אע"פ שאינו חולה**, דאם היה רב נחמן חולה, אם כן מאי שאל לו [רב יצחק] מאי טעמא לא אתי מר לבי כנישתא, אלא על כרחך שלא היה חולה ממש"]. חזר רב יצחק ושאל את רב נחמן מדוע לא קיבץ עשרה להתפלל עמהם במנין, ורב נחמן השיב לו: "טריחא לי מילתא". ומכאן הוכיח העמק ברכה: "ואם נימא דהוי [תפילה בציבור] חיוב מצוה ככל המצוות המחוייבות, מה טענה היא זו טריחא ליה מילתא, הא חייב אדם להשתדל ולטרוח במצוה אפילו אם קשה לו הדבר. ועל כרחך מוכח מזה דתפילה בציבור מצד עצמה אינה מצוה".

ואמנם יש לכאורה סיוע לשיטתם, מלשון מרן השו"ע בהלכות תפילה (5) "**ישתדל** אדם להתפלל בבית הכנסת עם הציבור". וכפי שנראה שדייק העמק ברכה, בהמשך דבריו הנ"ל: "ולפיכך אין שום חיוב להתפלל עם הצבור, אלא כיון שאין תפילת היחיד נשמעת בכל עת אלא בציבור, לפיכך צריך האדם **להשתדל** להתפלל עם הצבור כדי שתקובל תפלתו וזהו כל הענין של תפילה בציבור". העמק ברכה רצה לדייק שאין חיוב להתפלל בציבור מדברי הרמב"ם שכתב הלכות תפילה (4) פ"ח ה"א) "ולא יתפלל יחיד כל זמן שיכול להתפלל", שאין חיוב "אלא **השתדלות** שתקובל תפילתו".

וראה בדברי האגרות משה (8) ח"ב סי' כז ד"ה ואין) שנקט שיש חיוב להתפלל בציבור, במה שכתב בביאור לשון השו"ע.

**ספקות בדיני תפילה בציבור**

**ד.** ממוצא הדברים שנתבארו, נבוא ללבן ספקות הלכתיים שונים בנדון תפילה בציבור.

**• תפילה בציבור ללא כוונה** או **תפילה ביחידות בכוונה -** לאור שיטתו שיש חיוב להתפלל בציבור, האגרות משה (9) פסק שאפילו אם מכוון יותר בתפילה ביחידות [כי תפילה בבית כנסת מפריעה לריכוזו], עליו להעדיף **תפילה בציבור ללא כוונה** על פני **תפילה ביחידות בכוונה.** אולם בשו"ת אור לציון (9) פסק: "תפילה בכוונה וביחידות עדיפה מתפילה בציבור שלא בכוונה, אולם אין לנהוג כן אלא באקראי. ואין לאדם להרגיל עצמו להתפלל ביחידות מטעם זה".

**• לימוד קבוע בחברותא** **או** **מסירת** **שיעור לרבים -** על חשבון תפילה בציבור, ראה בספר חשוקי חמד (10) שהביא בשם הגרי"ש אלישיב, שחולה שיכול לבוא לבית כנסת לשיעור גמרא או לתפלה בציבור, יעדיף את השיעור. ובספר הליכות שלמה (16) סע' טז) פסק שיתפלל ביחידות ולא יבטל שיעור תורה לרבים. אולם הרב זילברשטיין פסק בחשוקי חמד (10) שעדיף להתפלל בציבור, אפילו אם בשל כך יבטל את לימודו הקבוע עם חברותא לפני תפילת שחרית.

**• תפילת ותיקין ביחידות או תפילה בציבור יותר מאוחר -** רבי שלמה קלוגרפסק בשו"ת האלף לך שלמה (12) שעדיף להתפלל בציבור מאשר להקדים ולהתפלל ותיקין ביחידות, אולם בילקוט יוסף (12) סע' ד) הביא את החולקים עליו, וכן נקט בספר הליכות שלמה (16) סע' יז) שעדיף להתפלל ותיקין ביחידות, כהוראת הביאור הלכה (סי' נח ד"ה ומצוה).

**• תפילה קודם הנץ החמה בציבור או לאחר מכן ביחידות -** בילקוט יוסף (12) סע' ד) פסק שעדיף להתפלל ביחידות תפילה "לכתחילה" מאשר תפילה בציבור "בדיעבד".

• **תפילה בציבור** או **קריאת התורה -** חולה שהורשה לצאת מביתו בשבת לזמן קצר, וצ"ע האם יצא **לתפילה בציבור** או לשמוע **קריאת התורה**, ראה במנחת יצחק (11) שהכריע שיתפלל בביתו בכוונה וילך לקריאת התורה בציבור.

**• ילך למקום עבודתו או לתפילה בציבור -** בספר הליכות שלמה (16) בסוף הערה 52) הובאה הוראה בשם הגרש"ז אויערבך, שעדיף שיצא למקום עבודתו, כי על ידי שיבוא בין הבריות תיטב הרגשתו, וכמאמר הכתוב (משלי יח, יד) "רוּחַ אִישׁ יְכַלְכֵּל מַחֲלֵהוּ". ולענ"ד יש להתעורר, שהיה פשיטא אצל הגרש"ז שבואו לבית הכנסת **נועד אך ורק למטרת תפילה** ולא ישיג בזה את הנצרך לבריאותו להיות מעורב בדעתו עם הבריות, ודו"ק בזה היטב היטב!

**• • •**

**תפילת תלמיד חכם במקום תלמודו**

**ה.** במסכת ברכות (1) ז, ב) מסופר על רב אמי ורב אסי שהקפידו להתפלל "ביני עמודי היכא דהוו גרסי", למרות שהיו במקום מגוריהם [טבריה] שלוש עשרה בתי כנסיות. ובדברי תלמידי רבנו יונה (3) הובאה שיטתם של "רבני צרפת", שלמדו ממעשה זה להתיר לתלמיד חכם **להעדיף להתפלל ביחידות במקום לימודו** מאשר להתבטל מלימודו כדי ללכת לבית הכנסת **להתפלל בציבור**. וזאת בניגוד לשיטת הרמב"ם (4) פ"ח ה"ג) שפירש כי רב אמי ורב אסי התפללו בעשרה אלא שהעדיפו את בית המדרש על בית הכנסת. ואילו רבנו יונה נקט להלכה, שאפילו לדעת הרמב"ם, החיוב להתפלל במנין נאמר רק למי שדרכו להתבטל מלימודו ללכת למקום אחר ללמוד, ולא למי שלומד בביתו כל היום במקום קבוע, ותורתו אומנותו, שאין לו ללכת לבית הכנסת ואף שיתפלל בביתו ביחידות.

ברם הרא"ש כתב בתשובה (4) כי "טוב להתפלל עם הצבור בעשרה, זמן תורה לחוד וזמן תפלה לחוד. וגם אין תורתנו כל כך אומנותינו, והרבה שעות אנו מבטלים ביום, נבטל תורתנו בשעת תפילה, ונשלים אותה השעה משעות הבטלות ביום, ונצא ידי חובתינו בתורה ובתפילה. וגם אם אין תלמיד חכם מתפלל עם הצבור, ילמדו אחרים קל וחומר ממנו ולא יחושו על התפילה כלל, ונמצאו בתי כנסיות בטלות כי הם לא ידינוהו לכף זכות לומר שהוא עוסק בלימודו".

**להלכה** פסק מרן השו"ע (6) סי' צ סע' יח) כשיטת הרמב"ם, אבל הרמ"א הביא לדינא את דברי רבנו יונה: "ויש אומרים דאפילו בלא עשרה עדיף להתפלל בבית המדרש הקבוע לו, ודווקא מי שתורתו אומנתו ואינו מתבטל בלאו הכי". אך סייג את דבריו על פי תשובת הרא"ש (4), וקבע: "ואפילו הכי לא ירגיל עצמו לעשות כן, שלא ילמדו עמי הארץ ממנו ויתבטלו מבית הכנסת".

וראה במה שכתב בתשובות והנהגות (10) "ומה שמביאים ממקצת גדולים וצדיקים שלא התפללו בציבור, אמנם אין להרהר ח"ו אחריהם, אבל גם אין לעשות כמעשיהם, שאין למדים הלכה מפי מעשה. ואין לדעת טעמיהם ונימוקיהם, ולא כל הרוצה ליטול את השם יטול. ומיהו אם **מתפלל בדמעות** הקב"המקבל גם **כל השנה תפלת יחיד כציבור**".

**ביטול תפילה בציבור מחמת הפסד ממון או כשיש מניעת רווח**

**ו.** משנה ברורה (5) ס"ק כט) כתב: "ואם הוא **אונס ממון**, שמחמת השתדלותו להתפלל עם הציבור יבוא לידי הפסד, יכול להתפלל בביתו ביחיד או בבית הכנסת בלא ציבור, אבל משום **מניעת רווח**, לא ימנע מלהתפלל עם הציבור, דחילוק יש בין מניעת רווח לבין הפסד מכיסו" [ועי"ש במה שהביא מעשה מהגאון רבי זלמן מירל"ש אב"ד המבורג].

ברם בערוך השלחן (7) סע' כ) כתב: "לא ישכים אדם לילך בדרך **לדבר רשות** מעיר שיש בה בית כנסת, וזה שאין אנו נזהרים הזה, משום שאנו הולכים **בדרך לפרנסתינו**, ונחשב זה **לדבר מצוה**, שהרי מצוה לפרנס אשתו וזרעו".

**• הוצאת ממון לצורך תפילה בציבור -** בתשובות והנהגות (10) עורר על כך בדבריו: "אף באופן שעולה לו כמה פרוטות הנסיעה [כדי להתפלל במנין] ואין מחויב להוציא ממון עבור זה, מכל מקום השי"ת יראה ללבב אם מוציא לצרכיו לדברים שאינם צורך ממש, כל שכן שיעשה כן לצורך גבוה, ובפרט בשביל התפילה שתתקבל".

**נסיעה לעסקים ולחופשה במקום שאין מנין**

**ז.** בשו"ת שבט הקהתי (10) הביא בשם שו"ת יד אליהו [אב"ד לובלין לפני שלוש מאות שנה] שכתב: "מעשים בכל יום שהולכים אפילו לטייל כמה פרסאות ומבטל מלהתפלל במנין כל ימי משך עיכוב בדרך בהכרח, ואין פוצה בזה לאסור. והטעם **דהולך ונוסע בשעת היתר**, ואין עליו שום חוב אז, ואחר כך ממילא בא הפטור ולא עושה שום עבירה אז, אך מניעת המצוה". וסיים בשבט הקהתי: "אבל בזמנינו ודאי דחכם עיניו בראשו ויכול לנסוע למקומות הנופש דיש שם מנין וכדומה". וראה גם בדברי הגרז"נ גולדברג במה שנטה להיתר בזה (17).

אולם בשבט הלוי (13) כתב "פשוט בעיני דאם נוסעים רק לתענוג בעלמא דאיסור קעבדי, דאסור להכניס עצמו למצב שאחר כך תדחה האיסור, וגם לבטל קדיש ועניית האמנים. הגם דמי שגר במקום שאין מנין מצורך פרנסתו, לא עביד איסור, אבל להכניס עצמו לזה, אסור. והצדיקים [שנסעו למקומות נופש ללא מנין] אולי היה להם איזה טעם הגון ע"פ הלכה, או לרפואה". וכן נקט לדינא לאיסור בספר הליכות שלמה (15) עי"ש בדבריו.

**• נסיעת משגיחי כשרות ושליחים להפצת יהדות למקומות שלא מתקיימת תפילה בציבור -** שו"ת רבני אירופה (13).

• **סיכום דיני הפטורים מתפילה בציבור -** הליכות שלמה (16).

חיוב נשים בתפילה

שחרית מנחה וערבית

**א.** במשנה (1) מפורש כי נשים פטרורות מקריאת שמע ותפילין, שהן מצוות עשה שהזמן גרמן, שנשים פטורות מלקיימן, אך חייבות בתפילה. ובטעם הדבר נאמר בגמרא (1) בגירסא שלפנינו: "**דרחמי נינהו**, מהו דתימא הואיל וכתיב בה (תהלים נה, יח) עֶרֶב וָבֹקֶר וְצָהֳרַיִם אָשִׂיחָה וְאֶהֱמֶה וַיִּשְׁמַע קוֹלִי, כמצות עשה שהזמן גרמא דמי [ונשים פטורות], קא משמע לן". לפי גירסא זו, נשים חייבות בתפילה משום שיסוד התפילה הוא "**בקשת רחמים**", וגם נשים זקוקות לבקשת הרחמים.

בדברי רש"י ותוספות בסוגיא מפורש כי חיוב הנשים בתפילה **מדרבנן.**

אולם בדברי הרמב"ם (1) מפורש כי עיקר חיוב תפילה **מהתורה**, ואף נשים חייבות בתפילה, מכיון **שאין** זו מצות עשה שהזמן גרמא [וראה ביחוה דעת (6) שהרמב"ם גרס בגמרא כגירסת הרי"ף "מאי טעמא, משום דמצות עשה **שלא** הזמן גרמא"].

וכן נפסק בשו"ע (2) "**נשים** ועבדים, אע"פ שפטורים מקריאת שמע, **חייבים בתפילה,** מפני שהיא מצות עשה **שלא** הזמן גרמא". ומאחר ובדברי הרמב"ם מפורש כי מהתורה יוצאים ידי חובה גם בתפילה אחת [**ומנין** **התפילות** וכן **נוסח התפילה** **- מדרבנן**], למד המג"א (2) כי נשים אשר חייבות בתפילה **מהתורה** לדעת הרמב"ם "נהגו שאין מתפללות שמונה עשרה בתמידות שחר וערב, אלא **אומרות מיד בבוקר סמוך לנטילה איזה בקשה, ומדאורייתא די בזה**, ואפשר **שגם חכמים לא חייבום יותר**".

אולם בהמשך דבריו כתב המג"א (2) כי לשיטת הרמב"ן בספר המצוות (2) "**עיקר חיוב התפילה מדרבנן**, וכן דעת רוב הפוסקים" [וחיוב התפילה **מהתורה** הוא רק **בעתות צרה**]. ולפי זה כתב המשנה ברורה (3) סי' קו ס"ק ג) "לדעת הרמב"ן שעיקר מצות תפילה היא מדברי סופרים, שהם אנשי כנסת הגדולה שתיקנו שמונה עשרה ברכות על הסדר להתפלל אותן שחרית ומנחה חובה וערבית רשות. ואף על פי שהוא מצות עשה מדברי סופרים שהזמן גרמא, והנשים פטורות מכל מצות עשה שהזמן גרמא אפילו מדברי סופרים, כגון קידוש הלבנה, **אע"פ כן חייבו אותן בתפילת שחרית ומנחה כמו אנשים** הואיל **ותפילה היא בקשת רחמים**". והכריע המשנה ברורה: "**וכן עיקר** [כדעת הרמב"ן], כי כן דעת רוב הפוסקים, וכן הכריע בספר שאגת אריה. **על כן יש להזהיר לנשים שיתפללו שמונה עשרה**". ומכל מקום הוסיף המשנה ברורה: "וכל זה לענין **שחרית ומנחה**, אבל תפילת **ערבית** שהוא רשות, אע"פ שעכשיו כבר קיבלוהו עליהם כל ישראל לחובה, מכל מקום **הנשים לא קיבלו עליהן** ורובן אין מתפללות ערבית" [ובספר הליכות שלמה (5) פרק שמיני הערה 168) כתב בשם הגרש"ז אויערבך "ואין המנהג בזה כהמשנ"ב דחייבת להתפלל ב' תפילות ביום, אלא כהמג"א].

**לסיכום:** לכל הדעות נשים חייבות בתפילה, אלא שיש מחלוקת כיצד יוצאות ידי חיובן. לפי המג"א בדעת הרמב"ם, נשים אינן חייבות להתפלל תפילת שמונה עשרה, אלא די להן **פעם אחת ביום** **ב"איזה בקשה**". אולם לדעת הרמב"ן, נשים **חייבות להתפלל תפילת שמונה עשרה** בנוסח שתיקנו חכמים, וכתב המשנה ברורה שמתפללות **שחרית ומנחה**.

ועוד כתב המשנה ברורה (3) סי' ע ס"ק ב) "**ופסוקי דזמרה** עיין לעיל בסימן נ"ב בחידושי רע"א דמוכח שם מדבריו דהעיקר ניתקנו בשביל התפילה, אם כן ממילא נשים חייבות. ולענין **ברכת השחר** לכאורה תלוי זה אם נימא דהברכות האלו יש להם זמן, עיין לעיל בסוף סימן נ"ב במשנה ברורה ובביאור הלכה, וצ"ע ומסתימת לשון הטור ושו"ע בסימן מ"ו ס"ד ובפרט מהלבוש שם עי"ש **משמע דמברכות ברכות השחר** כמו אנשים. ואולם כל זה כתבנו לענין **חיוב** אבל פשיטא דיכולות להמשיך חיוב על עצמן ולברך אפילו ברכות קריאת שמע, וכדלעיל בסימן י"ז ס"ב בהג"ה" [כוונתו לדעת הרמ"א ומנהג בנות אשכנז לברך על עשיית מצוות עשה שזמן גרמא, ואמנם בילקוט יוסף (9) כתב כי למנהג בנות ספרד על פי הכרעת מרן השו"ע, אין לנשים לברך את ברכות פסוקי דזמרה וקריאת שמע בשם ומלכות].

ובשו"ע (3) סי' ע) כתב: "נשים ועבדים פטורים **מקריאת שמע** מפני שהיא מצות עשה שהזמן גרמא, **ונכון הוא ללמדם** שיקבלו עליהן עול מלכות שמים". והרמ"א הוסיף: "**ויקראו לפחות פסוק ראשון**".

**ב.** ומעתה יש לברר **כיצד ינהגו הנשים למעשה - מה חובתן להתפלל**.

והנהבדברי הרמב"ם (1) מבואר שחיוב מצות תפילה מהתורה הוא: **שבח, בקשה**, ורק אחר כך **הודיה**. ובשו"ת יחוה דעת (6) ציין שמקרו דבריו בספרי, והביא את תמיהת האחרונים על מג"א שכתב על פי דברי הרמב"ם כי נשים יוצאות ידי חובה "באיזה בקשה מבלי להקדים בדברי שבח ולסיים בדברי הודאה. ומתוך כך הסיק: "ולכן מה טוב ומה נעים שהנשים יתפללו גם כן תפילת שמונה עשרה כפי שתיקנו לנו אנשי כנסת הגדולה".

אולם בתשובות והנהגות (4) תמה גם כן על המג"א היאך יוצאים ידי חובת תפילה "באיזה בקשה", וכתב כי אמנם מעיקר הדין נשים הטרודות בעסקי הבית וגידול הילדים פטורות מתפילה, מדין "עוסק במצוה", וכפי שמפורסמת הוראת החפץ חיים לאשתו הרבנית, שכל זמן שעסוקה בגידול הילדים בבית, היא פטורה מתפילה. ולכן אשה הטרודה בענייני הבית צריכה להתפלל ככל יכולתה, ובוודאי לכתחילה צריכה להתפלל שמונה עשרה, אך כשאין לה אפשרות להתפלל תפילת שמונה עשרה, די "באיזה בקשה". וכן נקט האור לציון (6) "אשה המטופלת בילדים ועסוקה בכך כל היום, פטורה לגמרי מן התפילה" [ועי"ש בהערות שהוסיף: "**והוא הדין לאיש** שאם אשה אינה בבית, כגון שהלכה ללדת, והבעל צריך לטפל בילדים ואינו מוצא זמן להתפלל, שפטור מהתפילה משום עוסק במצוה, ואף אינו חייב בתשלומין"].

• **סדר התפילה לנשים טרודות שעיתותיהן מצומצמות ביותר -** ראה בתשובות והנהגות (4), ביחוה דעת (6) ובילקוט יוסף (9), ובספר שיח תפילה (7) הלכות תפילה, מאת הרב יהודה טשזנר, מו"ץ קהילת אופקים), ואשי ישראל (12) סע' ז, יח).

**• אשה שאיחרה להתפלל שחרית, עד מתי יכולה להתפלל -** בספרהליכות שלמה (5) פרק שמיני סע' מב) מובא בשם הגרש"ז אויערבך: "נהגו העולם שנשים מתפללות עד חצות, ויש להם על מי שיסמוכו, ומכל מקום עדיף שלא תעשה כן". ובהערה הוסיף: "ואף אשה שמתפללת רק תפילה אחת ביום, טוב יותר שלא תתפלל בכה"ג שחרית אלא מנחה".

**• נערות המתפללות בבית ספרן, כיצד ינהגו אם ברצונן לאכול קודם לכן -** בספרהליכות שלמה (5) פרק שני סע' ד) מובא**,** שעליהן להתפלל תפילה קצרה קודם האכילה, וכן ראוי שיקראו קריאת שמע כדי לקבל עול מלכות שמים.

**• אשה או נערה האוכלות קודם תפילה, האם צריכות לקדש בשבת -** האגרות משה (4) חידש כי **אשה** **נשואה** משועבדת לבעלה גם לענין זה שחייבת לאכול עמו דווקא. ולכן בשבת, כל זמן שבעלה טרם סיים להתפלל, אין זה זמן אכילה גם לה, ומותרת לאכול בלא קידוש. ועי' בהליכות שלמה (5) פרק שני סע' ו ובהערה ט) שחלק על דבריו. ועי"ש במש"כ כי "אשה שדרכה להתפלל תפילת שחרית ולא הספיקה להתפלל עד ששב בעלה מתפילתו, אם רוצה בעלה לאכול מיד, תכין לו ארוחתו, ואינה צריכה לומר קודם לכן אפילו בקשה קצרה, הואיל והיא משועבדת בזה לבעלה".

**• אשה הנוהגת להתפלל מנחה ושכחה -** באור לציון (6) ובהליכות שלמה (5) פרק י"ג סע' ח) כתבו שתתפלל תפילת ערבית [ובהליכות שלמה הוסיף: "ואע"פ שאינה רגילה בכך"], ותשלים מנחה לאחריה [ועוד הוסיף בהליכות שלמה: "אבל לא תתפלל רק תפילה אחת בתורת השלמה למנחה, משום שתפילת השלמה צריכה להיות לעולם דווקא לאחר תפילה חיובית"].

**חיוב נשים בתפילת ערבית**

**ג.** כאמור לעיל, המשנה ברורה (3) סי' קו ס"ק ג) כתב: "תפילת **ערבית** שהוא רשות, אע"פ שעכשיו כבר קבלוהו עליהם כל ישראל לחובה, מכל מקום **הנשים לא קיבלו עליהן** ורובן אין מתפללות ערבית". ובאור לציון (6) הוסיף: "ועל כל פנים טוב שתתפלל אשה ג' תפילות כאנשים, **וטוב שתאמר שאינה מקבלת עליה תפילת ערבית כחובה**. וכן העיר בספר שיח תפילה (8) סימן ג אות ד)שיש לה להקפיד בתחילת הנהגתה לומר שמקבלת על עצמה את ההנהגה להתפלל ערבית **"בלי נדר**". ואמנם נערה שנהגה להתפלל ערבית בקביעות ולאחר נישואיה קשה עליה להתמיד במנהגה, צריכה לעשות התרת נדרים, יעו"ש כיצד תנהג בזה למעשה [וראה במש"כ בילקוט יוסף (10) סימן ד סע' ב) מנהג בנות ספרד על פי הכרעת מרן השו"ע, לא לברך את ברכות קריאת שמע בשם ומלכות].

**• אשה הנוהגת להתפלל ערבית בקביעות ושכחה -** כתב בספרהליכות שלמה (5) פרק י"ג סע' ח) "מסתבר שאינה צריכה להשלים בשחרית, אבל מותרת להחמיר על עצמה להשלים".

**חובת הזהירות בהלכות תפילה**

**• לבוש מתאים וכיסוי ראש -** בילקוט יוסף (10) סימן ג סע' ה) חידש שגם **נשים רווקות** צריכות לכסות את ראשן בשעת התפילה, כדין אנשים, אלא שהמקילות בזה יש להן על מה שיסמוכו. וראה בספר שיח תפילה (8) סימן ב) פרטי דינים נוספים בהלכות תפילה שיש לנשים להיזהר בהם.

**• תפילת שמונה עשרה בעמידה בבית, או כל סדר התפילה בישיבה באוטובוס -** שיח תפילה (7) אות ו).

**• תפילה על חשבון שעות העבודה [המותר והאסור] -** ראה בספר שיח תפילה (12).

**• סיכום חובת הנשים בתפילה -** אשי ישראל (11)-(12).

חיוב נשים בתפילת מוסף

ובתפילות הימים הנוראים

**א.** המשנה בברכות (15) מונה את סוף זמני התפילות: "תפילת השחר עד חצות, רבי יהודה אומר עד ארבע שעות. תפילת המנחה עד הערב, רבי יהודה אומר עד פלג המנחה. תפילת הערב אין לה קבע. ושל מוספין כל היום, רבי יהודה אומר עד שבע שעות". וקשה מדוע הקדים התנא את זמן תפילת מנחה וערבית לזמן תפילת המוסף, והרי לפי סדר **זמני** היום, תפילת מוסף קודמת למנחה וערבית. ותירצו התוספות (ד"ה תפילת) "ולהכי מקדים תפילת המנחה לתפילת המוספין משום שהיא תדירה **בכל יום** אע"פ שתפילת מוספין קודמת". כלומר, לפי הכלל הידוע "תדיר ושאינו תדיר, תדיר קודם" - למנחה יש קדימות בחשיבות על מוסף, משום שהיא "תדירה בכל יום", ולכן הקדים התנא ושנה את זמן תפילת מנחה ומעריב לפני זמן תפילת מוסף. אולם לצל"ח (15) היתה גירסא אחרת בתוספות, ומתוך כך חידש כי **תפילת מוסף היא מ"ע שהזמן גרמא**, משום שהיא כנגד קרבן המוסף שהיה קרב בזמן מיוחד, ולכן נשים פטורות מתפילה זו [בניגוד לתפילות האחרות, שחרית ומנחה, שהן "**רחמי**" אשר נשים חייבות בהן].

דברי הצל"ח הובאו במשנה ברורה (3) סי' קו ס"ק ד) שכתב: "ותפילת מוספין, בצל"ח כתב דנשים פטורות, אבל בספר מגן גיבורים פסק דחייבות".

סיבה אחרת לפטור נשים מתפילת מוסף, הביא רבי עקיבא אייגר (16) שו"ת סימן ט; גליון השו"ע (2) סימן קו ס"ק א) בשם שו"ת בשמים ראש (16) כי חיוב התפילה תלוי בקרבן המוסף, ומאחר ואין לנשים חלק בקרבן שהובא מתרומת מחצית השקל היות ונשים אינן מחוייבות לתרום, הן גם לא מחוייבות בתפילת המוסף.

על פי חידושו של הבשמים ראש, שחיוב תפילת מוסף תלוי בחיוב מחצית השקל, דן רבי יחיאל הלר בשו"ת עמודי אור (16) **בחיוב כהנים ולוויים בתפילת מוסף**. במשנה (שקלים פ"א מ"ד) מוזכרת שיטתו של התנא בן בוכרי שכהנים ולוויים לא היו מחוייבים להביא שקלים למקדש לצורך קרבנות ציבור, ולפי הבשמים ראש, שכל הפטורים מהבאת השקלים אינם מחוייבים בתפילת מוסף, יוצא שכהנים ולוויים אינם מחוייבים בתפילת מוסף. ועל כך הקשה העמודי אור מדברי הגמרא בסוכה (1) שרבי יהושע בן חנניה, שהיה "מן הלוויים" (רש"י שם) מספר על מעשיו בימי חג הסוכות בירושלים "שהיינו שמחים שמחת בית השואבה לא ראינו שינה בעינינו, כיצד שעה ראשונה תמיד של שחר, משם לתפילה, משם לקרבן מוסף, **משם לתפילת המוספין**, משם לבית המדרש". ומשמע מדבריו "ומשם לתפילת המוספין", שכהנים ולוויים מחוייבים בתפילת המוסף. וכפי שהוסיף העמודי אור: "וליכא למימר דהתפלל בנדבה, שהרי תפילת מוסף אינה באה בנדבה. וגם קשה לומר דאע"פ שאין חייבים מכל מקום היו מתפללים, כמו נשים שמברכות על מצוות עשה שהזמן גרמא, שהרי כמה פוסקים חולקים על זה".

מוכח איפוא, שכהנים מחוייבים בתפילת מוסף, למרות שאינם מחוייבים בהבאת מחצית השקל - שלא כחידושו של הבשמים ראש שתלה את חיוב תפילת המוסף בחיוב הבאת השקלים.

**חיוב תפילת מוסף - כנגד הכפרה שמכפרים קרבנות הציבור**

**ב.** בכדי לבאר האם נשים ופחות מבן עשרים וכן כהנים ולוויים חייבים בתפילת מוסף - יש לחקור האם חיוב תפילת מוסף תלוי **בחיוב נתינת מחצית השקל** שממנו הקריבו קרבנות הציבור, או שחיוב התפילה תלוי **בכפרה שמכפרים קרבנות הציבור,** והכפרה איננה תלויה בהשתתפות בשקלים, וכן נקט בשו"ת עמודי אור (16). והביא ראיה מפרו של כהן גדול שהיה בא מכספו של הכהן גדול, ומכל מקום אחיו הכהנים היו מתכפרים בו. ומכאן, שהכפרה אינה תלויה בהשתתפות הממונית בקניית הקרבן, ואשר על כן גם נשים יהיו חייבות בתפילת מוסף למרות שאינן שוקלות שקלים, כי חיוב תפילת מוסף תלוי **בכפרה שמכפרים קרבנות הציבור,** והכפרה איננה תלויה בהשתתפות בשקלים, ואינו תלוי **בחיוב נתינת מחצית השקל** שממנו הקריבו קרבנות הציבור [אולם בקהילות יעקב (16) הביא את דברי העמודי אור, וחילק בין חיוב נשים במחצית השקל ובין חיוב כהנים בנתינתו, עי"ש בדבריו, ולפי זה יעמדו במקומם דברי רעק"א].

**חיוב תפילת מוסף "כנגד" תפילת מוסף שהיו מתפללים בזמן בית המקדש ולא "במקום" התפילה**

**ג.** מהלך אחר לבאר את גדר החיוב בתפילת מוסף, ביאר רבי בצלאל ז'ולטי [רבה של ירושלים], בספרו משנת יעבץ (17) על פי דברי הגמרא בסוכה (17) - שגדר חיוב תפילת מוסף הוא "**כנגד**" תפילת מוסף ולא "**במקום**" הקרבן, וכפי שמוכח מעדותו של רבי יהושע בן חנניה **שהתפללו מוסף גם בזמן שבית המקדש היה קיים** **והיו מקריבים את קרבנות המוסף כהלכתם**. ומאחר ותפילת המוסף היא לא רק "**במקום**" קרבן מוסף, משום "ונשלמה פרים שפתינו", אלא היא **חובת תפילה של קדושת היום**, והיא רק "**כנגד**" קרבן המוסף, לכן גם נשים ופחות מבן עשרים - וכן כהנים ולוויים וכל מי שאינו חוייב במחצית השקל ואין לו חלק בקרבנות הציבור - שפיר חייבים בתפילת מוסף, כי התפילה היא "כנגד" תפילת מוסף שהיו מתפללים בזמן הבית, ולא "במקום" הקרבן", ואם כן פשוט שחייבים בתפילת המוסף כשם שחייבים בכל מצות התפילה.

**• חיוב נשים בתפילת מוסף להלכה -** ראה בספר אשי ישראל (12) סע' טז), באור לציון (6) ובילקוט יוסף (18).

• • •

**חיוב נשים בתפילת מוסף בראש השנה ויום הכיפורים ובתפילת נעילה**

**ד.** ממוצאהדברים נבוא לדוןהאם חיוב נשים **בתפילות** **המוסף של הימים הנוראים** שונה מחיובן בתפילות מוסף בכל ימות השנה. ובשו"ת התעוררות תשובה (18) כתב כי נשים חייבות בתפילת מוסף של ראש השנה "דהרי נשים חייבין בתפילה כיון דרחמי נינהו. ולפי זה, מוספין דאינן אלא שבח וסיפור דברים בעלמא, נשים פטורות. אבל תפילת מוספין דראש השנה דרחמי נינהו פשיטא דחייבין". ובספר רץ כצבי (20) הביאכי יסוד זה שתפילת מוסף בראש השנה היא 'רחמי', מפורש גם באגרות משה, יעו"ש. וכדבריהם פסקו בילקוט יוסף (18) ובאשי ישראל (18).

וברץ כצבי כתב כי דבריהם מובנים לפי טעמו של הצל"ח, שנשים פטורות מתפילת מוסף בכל השנה מדין הפטור ממצות עשה שהזמן גרמא, ולפי זה אכן מובן נשים חייבות בתפילת מוסף בראש השנה היות והתפילה היא בקשת רחמים בהזכרת מלכויות זכרונות ושופרות. אולם לפי טעמו של רבי עקיבא אייגר, שנשים פטורות מתפילת מוסף בגלל שאינן שייכות בקרבנות ציבור, לכאורה אותו פטור שייך גם בראש השנה, והנשים יהיו פטורות גם מתפילת מוסף בראש השנה [ועי"ש במה שדן האם נשים חייבות **בתפילת מוסף ביום הכיפורים**. ומה שדן לפי דברי ההתעוררות תשובה האם יש **דין תשלומין לתפילות המוספים של הימים הנוראים**, ובגדריחיוב נשים **בתפילת נעילה**].

**חיוב נשים בכריעות בתפילת מוסף של ראש השנה ויום הכיפורים**

**ה.** בספר נפש הרב (19) מובא כי הגרי"ד סולובייצ'יק "הזכיר שבהיותו בליטא לא ראה שיהיו הנשים נוהגות 'ליפול כורעים' ביום הכיפורים בשעת אמירת הש"ץ סדר העבודה בתפילת מוסף, עד שבא לברלין ושם ראה לראשונה מנהג זה". ובשו"ת בית אבי (19) כתב: "גם נשים אומרות שמעולם לא ראו כריעות בעזרת נשים".

מנהג הנשים שאינן כורעות בתפילות מוסף של ראש השנה ויום הכיפורים, נתבאר בכמה אופנים: [א] בספר נפש הרב (19) מבואר כי בשעת שמיעת השם המפורש יוצא מפי כהן גדול בבית המקדש, הנשים לא היו משתחוות, כי חובת ההשתחוויה היתה רק בעזרה, והן הרי לא היו בעזרה. ובשל כך גם כיום, שהכריעות בתפילות מוסף של ראש השנה ויום הכיפורים הן זכר לסדר העבודה שהיה בבית המקדש, נשים אינן כורעות ומשתחוות. [ב] בשו"ת בית אבי (19) ביאר שהיות והנשים אינן מחוייבות כלל בתפילת מוסף, ודאי שפטורות מהדינים הנוהגים בתוך התפילה, ובכלל זה המנהג לכרוע בתפילות מוסף של ראש השנה ויום הכיפורים. [ג] ועוד כתב בשו"ת בית אבי: "וגם אין זה מחוקי הצניעות לנשים במלבושיהן, שעל ידי כריעה יכולות להתגלות מקומות המכוסים".

וראה במה שדן ספר רץ כצבי (20) בחיוב הנשים בכריעות, על פי טעמי הצל"ח והרעק"א בחיוב נשים בתפילת מוסף.

• • •

**• חיוב נשים באמירת סליחות וי"ג מידות -** בספר רץ כצבי (21) דן בזה, על פי מה שנראה מדברי הפוסקים שהסליחות הן חלק בלתי נפרד מהתפילה, ועל כן מתוך שנשים חייבות בתפילה, חייבות גם באמירת סליחות.

**• מנהג הנשים ללכת או לא ללכת להתפלל בבית הכנסת -** ראה בדברי הרמ"א (18) ומשנ"ב (שם). וידועים דברי הגר"א באיגרתו (18) לבני ביתו שימנעו ללכת לבית הכנסת. וראה במש"כ בזה בילקוט יוסף (9) סימן ג סע' ד).

**• חיוב נשים באמירת תשליך -** הרמ"א (22) הזכיר את מנהג אמירת תשליך בראש השנה, ולא חילק בין גברים ונשים. אולם בערוך השלחן (22) והגהות אלף למטה על המטה אפרים (22) כתבו שהנשים אינן אינן אומרות תשליך. וראה במה שדן בדבריהם בספר רץ כצבי (22)-(23) על פי **הטעמים** וגדר תשליך אם זהו **"מנהג"** או **"סימן בעלמא"**

• • •

• **פירוש קצר לברכת "אבות" בשמונה עשרה, מלוקט מדברי המפרשים** - נדפס בסוף ספר פסקי תשובות ח"א (24).

•ביאור דברי הרמב"ן **שהתפילה** היא "**הוראה שלמה על מציאות הבורא והשגחתו**", יעו' בספר שם דרך (25).